钦定古今图书集成/明伦汇编/氏族典/第179卷 > 《廖用贤尚友录》 > 牵招
## 钦定古今图书集成/明伦汇编/氏族典/第179卷 > 《廖用贤尚友录》 > 牵招

按《魏志牵招传》：“招字子经，安平观津人也。年十馀岁，
诣同县乐隐受学。后值京都乱，隐见害。招与隐门生
史路等触蹈锋刃，共殡敛隐尸，送丧还归。道遇寇钞，
路等皆悉散走。贼欲斫棺取钉，招垂泪请赦，贼义之，
释去。由此显名。冀州牧袁绍辟为都督军从事，兼领
乌丸突骑。绍卒，又事绍子尚。建安九年，太祖围邺，尚”
遣招至上党，督致军粮。未还，尚破走中山，招道隔不
得追，尚遂东诣太祖。太祖领冀州，辟为从事。太祖将
讨袁谭，而柳城乌丸欲出骑助谭。太祖以招尝领乌
丸，遣诣柳城，为峭王等说成败之效，祸福所归，皆跪
伏敬受敕教。太祖灭谭于南皮，署招军谋掾。从讨乌
丸，至柳城，拜护乌丸校尉，还邺。辽东送袁尚首，招悲
感，设祭头下。太祖义之，举为茂才。从平汉中。太祖还，
留招为中护军。事罢还邺，将兵督青、徐州郡诸军事。
文帝践祚，拜招使持节、护鲜卑校尉，屯昌平。大军欲
征吴，召还，值军罢，拜右中郎将。出为雁门太守。明帝
即位，赐爵关内侯，病卒。招在郡十二年，威风远振，百
姓追思之。子嘉嗣。